b'\n_START_ARTICLE_\nFestival di Sanremo\n_START_PARAGRAPH_\nFestival di Sanremo punim nazivom Festival della canzone italiana (hrvatski: Festival talijanske pjesme) je popularno natjecanje u lakoj glazbi, za najbolju talijansku pjesmu, koje se odr\xc5\xbeava od 1951. u ljetovali\xc5\xa1tu Sanremo. _NEWLINE_Uobi\xc4\x8dajeno ga zovu samo Festival di Sanremo, a odr\xc5\xbeava se u pramalje\xc4\x87e (izme\xc4\x91u velja\xc4\x8de i o\xc5\xbeujka) u dvorani Teatra Ariston._NEWLINE_Ova glamurozna manifestacija bila je uzor za osnutak brojnih jugoslavenskih festivala lake glazbe; od najstarijeg - Festivala Zagreb (pokrenutog 1953.g.), Festivala Opatija, Melodija Jadrana u Splitu, Beogradskog prole\xc4\x87a do Sarajevskog festivala - Va\xc5\xa1 \xc5\xa1lager sezone. Ali Festival Sanremo, bio je uzor i za osnivanje Eurosonga - pokrenutog 1956._NEWLINE_Dugi niz godina (od 1953. do 1971., izuzev 1956.) svaka je pjesma izvo\xc4\x91ena dva puta, od dva razli\xc4\x8dita izvo\xc4\x91a\xc4\x8da (pjeva\xc4\x8da ili sastava). Na festivalu se i birala pjesma koja \xc4\x87e predstavljati Italiju na  Eurosongu i to od 1956. do 1966., pa zatim 1972. i 1997. godine._NEWLINE_U razdoblju od 1951. do 1954. postojao je samo radio prijenos, a od 1955. festival se prenosi u\xc5\xbeivo i na talijanskoj dr\xc5\xbeavnoj televiziji RAI. Festival su prenosile i brojne svjetske televizijske ku\xc4\x87e, posebice tijekom sedamdesetih.'